**RAZVOJNE REŠITVE NA PODROČJU IZBIRE IN RAZVOJA KADROV
V ORGANIH DRŽAVNE UPRAVE** **– RAZVIJAMO KOMPETENCE PRIHODNOSTI**

**April 2025**

Spoštovani sodelavci in sodelavke!

Aktivnosti pri projektu **»Razvojne rešitve na področju izbire in razvoja kadrov v organih državne uprave«** so v polnem zamahu. Vsebinsko zaključujemo prvo in drugo fazo projekta (smernice za zaposlitveni razgovor in nadgradnja kompetenčnega modela), sočasno pa že načrtujemo usposabljanja za izvedbo zaposlitvenih razgovorov. Usposabljanja bodo namenjena kadrovikom, zaposlenim v državni upravi, izvajala pa se bodo v maju in juniju.

Aktivno pripravljamo **smernice za strukturiran in učinkovit zaposlitveni razgovor**. Smernice vključujejo praktične metode, vedenjska vprašanja in rešitve za najpogostejše izzive pri izbiri kandidatov. Prav tako smo začeli pripravljati e-gradiva, ki bodo zaposlenim olajšala prenos novo pridobljenega znanja v prakso.

Ožja projektna skupina Ministrstva za javno upravo je temeljito pregledala in optimizirala predlog vedenjskih trditev za **temeljne ter vodstvene kompetence**, da bi kompetenčni model v praksi lahko deloval kot smiselno zaokrožena celota.

Poseben poudarek bomo v nadgrajenem kompetenčnem modelu namenili razvoju **digitalnih kompetenc**, saj te v spreminjajočem se delovnem okolju, tudi v državni upravi, postajajo vse pomembnejše orodje za učinkovito delo – so povezovalec tehnologije, ljudi in inovativnih rešitev.

Izvedli smo šest posvetov, na katerih smo skupaj z javnimi uslužbenci, ki delo opravljajo na različnih delovnih področjih, izpopolnili **predlog nadgradnje delovno specifičnih kompetenc.** Zdaj je ta bolje prilagojen specifičnim potrebam, ki jih zaposleni potrebujejo za delo pri kohezijskih projektih, na mednarodnem področju in na delovnih področjih Uprave za zaščito in reševanje, Agencije za okolje, Uprave za probacijo, Uprave za izvrševanje kazenskih sankcij ter Ministrstva za digitalno preobrazbo.

Nadaljujemo s pripravo na tretjo fazo projekta, in sicer pripravljamo analizo ključnih dejavnikov za učinkovito prepoznavo, razvoj in ohranjanje talentov ter strateško načrtovanje nasledstev.

Veselimo se nadaljnjega sodelovanja in skupnega razvijanja kompetenc prihodnosti.

Lepo vas pozdravljamo,

Projektna skupina Ministrstva za javno upravo, Direktorata za javni sektor